**РЕШЕНИЕ № ПВ – 141-ПР/2015 год.**

**за преценяване на необходимостта от извършване на оценка на въздействието върху околната среда**

**На основание**: чл.93, ал.1 и ал.5 от Закона за опазване на околната среда (ЗООС); чл.7 ал.1 и чл.8, ал.1 от *Наредбата за условията и реда за извършване на оценка на въздействието върху околната среда* (Наредба за ОВОС), чл.31, ал.4 и ал.6 от Закона за биологичното разнообразие (ЗБР); чл.40, ал.3 и ал.4, във връзка с чл.2, ал.1, т.1 от *Наредбата за условията и реда на извършване на оценка за съвместимостта на планове, програми, проекти и инвестиционни предложения с предмета и целите на опазване на защитените зони* (Наредба за ОС), представена писмена документация от Възложителя по Приложение № 2 към чл.6 от Наредбата за ОВОС и по чл.10, ал.1 и ал.2 от Наредбата за ОС и становище от Регионална Здравна Инспекция - Пловдив

**Р Е Ш И Х**

**да не се извършва** оценка на въздействието върху околната среда за **инвестиционно предложение**: **„Изграждане на хотел, ресторант и кафе-аператив”,** което няма вероятност да окаже значително отрицателно въздействие върху природни местообитания, популации и местообитания на видове, предмет на опазване в защитени зони.

**Местоположение:** в имоти №02974.7.61 и №02974.7.58**,** землище на с. Бачково, община Асеновград

Възложител: **Е. Бакларов**

**Характеристика на инвестиционното предложение:**

Инвестиционното предложение включва промяна предназначението на поземлен имот № 02974.7.61 и обединяването му с УПИ 02974.7.58. Общата площ на имотите е 1,861 дка. След процедурата по промяна предназначението на земята ще се проектират и изградят хотел и ресторант с кафе-аперитив. Предвижда се ново строителство- изграждане на хотел с максимална застроена площ 500 кв.м. и РЗП (разгъната застроена площ) от 1500 кв.м., до 3/три/ етажа. Предвижданият максимален брой легла е около 50 броя.

Водоснабдяването на обекта ще се осъществява от съществуваща водопроводна мрежа на Бачково-Асеновград. Не се налага изграждането на нова външна пътна инфраструктура - достъпът до обектът е обезпечен от съществуващ път. Електроснабдяването на обекта ще се извърши от намиращ се в близост до имота трафопост.

Инвестиционното предложение /ИП/ е включено в обхвата на т. 12, буква “в“ от Приложение № 2 на ЗООС и чл.2, ал.1, т.1 от Наредбата за ОС, като съгласно разпоредбата на чл. 93, ал.1, т. 1 от ЗООС подлежи на процедура по преценяване на необходимостта от извършване на ОВОС.

Поземлени имоти № 02974.7.61 и № 02974.7.58, землище на с. Бачково, община Асеновград **попадат в границите на защитени зони BG0001031 „Родопи Средни” и BG0002073 „Добростан”**.

Защитена зона **BG0001031 „Родопи Средни”** е включена в списъка за опазване на природните местообитания и на дивата флора и фауна, приета от МС с Решение №661/16.10.2007 г. (ДВ бр.85/2007 г.). До момента на издаване на **писмото**, защитената зона не е обявена със заповед на министъра на околната среда и водите.

Защитена зона **BG0002073 „Добростан”** за опазване на дивите птици е обявена със Заповед №РД-528/26.05.2010 г. (ДВ бр. 47/2010 г.) на Министъра на околната среда и водите. При направената проверка за допустимост по смисъла на чл.12 ал.2 от Наредбата по ОС се констатира**, че инвестиционното предложение е допустимо спрямо режима на защитена зона BG0002073 „Добростан”,** определен със заповедта за обявяването й.

Инвестиционното предложение подлежи на оценка за съвместимостта му с предмета и целите на опазване на защитените зони по реда на чл. 31 ал.4 във връзка с ал.1 от Закона за биологичното разнообразие.

След преглед на представената информация и на основание чл.40, ал.3 от Наредбата по ОС, въз основа на критериите по чл.16 от нея е извършена преценка за вероятната степен на отрицателно въздействие, според която, предвид местоположението, характера и мащаба инвестиционното предложение, реализацията му няма вероятност да окаже значително отрицателно въздействие върху природни местообитания, популации и местообитания на видове, предмет на опазване в защитената зона.

**мотиви:**

**I. Характеристика на предлаганото строителство, дейности, технологии: обем, производителност, мащабност, взаимовръзка и кумулиране с други предложения, ползване на природни ресурси, генерирани отпадъци, замърсяване и дискомфорт на околната среда, както и риск от инциденти.**

Строителните дейности, свързани с реализацията на инвестиционното предложение, ще бъдат: сградно строителство със сградни ВиК и ел. инсталации, площадкови и външни ВиК и ел. мрежи. Предвижда се изпълнението на стандартни за такъв тип строителство дейности – изкопни, кофражни, армировъчни, бетонови и монтажни.

За сградата се предвижда полагане на външна изолация, монтиране на окачени тавани, изграждане на покривните конструкции и битово-санитарните помещения и оборудване с необходимите съоръжения. Ще се изградят нови вътрешни инсталационни системи: канализационна, водопроводна, електроснабдяване, системи за вентилация и пожароизвестяване.

Водоснабдяването за питейно – битови цели ще се осъществява чрез включване към наличната селищна водопроводна мрежа, a образуваните битово-фекални отпадни води ще се събират във водоплътен изгребен резервоар и след запълването му ще бъдат извозвани до най-близката ПСОВ.

Ел. захранването ще се извършва чрез съществуващата електропреносна мрежа, след сключване на писмен договор с „ЕВН България Електроснабдяване“ АД.

● При строителството се очаква известно шумово натоварване на околната среда. То ще бъде минимално, локализирано в рамките на ограничен район.

● Всички генерирани отпадъци по време строителните дейности ще бъдат надлежно класифицирани, събирани разделно на определените места и предавани за транспортиране и оползотворяване на фирми, притежаващи документ, издаден по реда на чл. 35 от ЗУО. За тяхното управление ще бъде изготвен План за управление на строителни отпадъци, съгласно чл. 11 от ЗУО.

* Ще се изготви проект за събиране и оползотворяване на хумусния пласт. Няма да се допуска разхвърляне и складиране на строителни материали и строителни отпадъци в прилежащите терени
* Предвид предлаганите от Възложителя мерки, като цяло в хода на експлоатация на обекта не се предполага значително замърсяване и дискомфорт на околната среда.

**II. Местоположение в това число чувствителност на средата, съществуващото ползване на земята, относително наличие на подходящи територии, качеството и регенеративната способност на природните ресурси в района:**

* Инвестиционното предложение ще се реализира в имоти №02974.7.61, №02974.7.58, намиращи се в землището на с. Бачково, община Асеновград. Не се налага използването на допълнителни площи за извършване на дейности по време на строителството, те ще се реализират в границите на имота.
* В резултат от осъществяването на инвестиционното предложение и последващата експлоатация, при спазване на специфичната за обекта технологична дисциплина, не може да се очаква нарушаване на качеството и регенеративната способност на природните ресурси в района.

**III. Способността за асимилация на екосистемата в естествената околна среда**:

Предвид местоположението, характера и мащаба на инвестиционното предложение, преценката за вероятната степен на отрицателно въздействие е, че реализацията му няма вероятност да окаже значително отрицателно въздействие върху защитени зони BG0001031 „Родопи Средни” и BG0002073 „Добростан”, тъй като:

* В границите на имотите, в които ще се реализира инвестиционното предложение липсват природни местообитания и местообитания на видове, предмет на опазване в BG0001031 „Родопи Средни” и BG0002073 „Добростан”, тъй като в поземлен имот № 02974.7.58, с площ 1142 кв.м има изградено и функциониращо заведение за обществено хранене и паркинг. Поземлен имот № 02974.7.61, с площ 0,719 кв.м. се намира в непосредствена близост до имот № 7.58, територията му представлява асфалтирана площ и засяга сервитута към път Е86 Пловдив-Смолян и стар обходен път към тунел.
* Предвид местоположението на площадката, в която се предвижда да се реализира инвестиционното предложение не се очаква увреждане, унищожаване или фрагментация на природни местообитания и местообитания на видовете, предмет на опазване в защитените зони.
* Мащаба на предвиденото с инвестиционното предложение строителство, краткостта на въздействие по време на строителство и характерът на въздействието по време на експлоатация на обекта, не предполагат негативни въздействия, като унищожаване или дълготрайно и значително по степен безпокойство на животинските видове, предмет на опазване в двете защитени зони.
* С реализацията на инвестиционното предложение не се предвижда изграждане на нова техническа инфраструктура – имотите се намират в непосредствена близост до автомобилен път, електроснабдяването ще се извърши от намиращ се в близост трафопост, водоснабдяването – от съществуваща водопроводна мрежа на населеното място. Това не предполага усвояване на допълнителни площи, които да доведат до увреждане или унищожаване на природни местообитания или местообитания на видове, предмет на опазване в защитените зони и няма вероятност от намаляване числеността и плътността на популациите на видовете, предмет на опазване в защитената зона и до намаляване на благоприятния им природозащитен статус.
* Инвестиционното предложение ще се реализира извън границите на защитена територия, съгласно Закона за защитените територии.
* Предвид извършения анализ на фактическата обстановка в района на инвестиционното предложение не се очаква кумулативно отрицателно въздействие със значителен ефект върху защитените зони и техните елементи от реализацията му спрямо одобрени до момента други инвестиционни предложения, планове, програми и проекти.
* Реализирането на инвестиционното предложение не предполага генериране на емисии и отпадъци в количества, които да окажат значително отрицателно въздействие върху защитените зони.

**IV. Характеристика на потенциалните въздействия- териториален обхват, засегнато население, включително трансгранични въздействия, същност, големина, комплексност, вероятност, продължителност, честота, обратимост**:

* Териториалният обхват на въздействие в резултат на изграждането и експлоатацията на горецитираното инвестиционното предложение ще е ограничен и в голяма степен локализиран в рамките на площадката, при което не се очаква изменение в степента на въздействие върху отделните компоненти на околната среда.
* Съобразно представената документация за ИП при спазване на технологичните изисквания за експлоатация на обекта не се очаква неблагоприятно въздействие върху компонентите и факторите на околната среда.
* Няма вероятност от отрицателно въздействие върху подземни или повърхностни водни обекти, тъй като отпадъчните води ще се заустват във водоплътен резервоар с последващо третиране в ПСОВ.

* С писмо изх. № 5996/07.10.2015г. РЗИ- Пловдиве определила отсъствието в близост на СОЗ около водоизточници и обекти, подлежащи на здравна защита, както и липсата на здравен риск при реализация на инвестиционното намерение. При спазване на изискванията за здравословни и безопасни условия на труд, не се очаква неблагоприятно въздействие върху човешкото здраве.
* Реализацията на инвестиционното предложение не предполага трансгранично въздействие.

**V. Обществен интерес към предложението за строителство, дейности или технологии :**

* Съобразно изискванията на чл.4, ал. 2 от Наредбата за ОВОС Възложителят е уведомил за своето инвестиционно предложение кметовете на община Асеновград и с. Бачково, както и засегнатото население чрез обяви на информационно табло и общински сайт.
* Осигурен е обществен достъп до информацията по приложение № 2 по реда на чл. 6, ал. 9 от Наредбата за ОВОС. С писмо изх. № 94-Е-466/20.11.2015г. община Асенвоград информира РИОСВ за липсата на писмени възражения в общината и селото относно инвестиционното предложение. Възложителят със свое писмо от 20.11.2015г. информира РИОСВ за липсата на писмени възражения относно инвестиционното предложение.
* Към момента на издаване на настоящото решение в РИОСВ Пловдив не са изразени устно или депозирани писмено жалби, възражения и становища срещу реализацията на инвестиционното предложение.

**Настоящото Решение се отнася само за конкретно заявеното предложение и в посочения капацитет**.

**Решението не отменя задълженията на Възложителя за изпълнение на изискванията на Закона за опазване на околната среда и други специални закони и подзаконови нормативни актове и не може да служи като основание за отпадане на отговорността съгласно действащата нормативна уредба.**

**При промяна на инвестиционното предложение, на Възложителя или на някои от обстоятелствата, при които е било издадено настоящето Решение, Възложителят /новият Възложител/ трябва да уведоми РИОСВ гр. Пловдив до 14 дни след настъпване на измененията.**

**Съгласно разпоредбата на чл.93, ал. 7 от ЗООС настоящото Решение губи правно действие, ако в срок 5 години от датата на влизането му в сила не е започнало осъществяването на инвестиционното предложение.**

**Решението може да бъде обжалвано чрез РИОСВ- Пловдив пред Министъра на околната среда и водите и/ или Административен съд– Пловдив в 14-дневен срок от съобщаването му на заинтересованите лица и организации по реда на Административно- процесуалния кодекс.**

**Доц. Стефан Шилев 26.11.2015г.**

*Директор на РИОСВ - Пловдив*